**Valentina Marchei** (s. 23. toukokuuta 1986 Milano) on italialainen taitoluistelija. Hän kilpaili vuonna 2018 päättyneellä urallaan sekä yksinluistelussa että pariluistelussa.

Ura
---

Marchei aloitti taitoluistelu-uransa yksinluistelijana. Hän kilpaili ensimmäisissä aikuisten Italian-mestaruuskilpailuissaan vuonna 2004 ja voitti heti kultaa. Hän voitti yksinluistelun Italian-mestaruuden myöhemmin neljästi, vuosina 2008, 2010, 2012 ja 2014. Hopealla hän oli kolmesti, vuosina 2005, 2011 ja 2013, ja pronssilla kerran, vuonna 2007.

Ensimmäisen Italian-mestaruutensa jälkeen Marchei pääsi kilpailemaan ensimmäisissä Euroopan- ja maailmanmestaruuskilpailuissaan. Hän sijoittui EM-kilpailuissa 2004 15:nneksi ja MM-kilpailuissa 2004 23:nneksi. Hän kilpaili samalla kaudella myös nuorten maailmanmestaruuskilpailuissa. Marchei kilpaili yksinluistelijana kaikkiaan kymmenissä EM-kilpailuissa ja seitsemissä MM-kilpailuissa. Paras saavutus EM-kilpailuista on neljäs sija vuodelta 2013 ja MM-kilpailuista kahdeksas sija vuodelta 2012. Talviolympialaisissa hän kilpaili yksinluistelijana kerran, Sotšissa 2014, jossa sijoittui 11:nneksi uransa ennätyspisteillä 173,33.

Vuonna 2014 Marchei siirtyi yksinluistelusta pariluisteluun. Hän sai parikseen tšekkiläissyntyisen Ondřej Hotárekin, joka oli aiemmin voittanut EM-pronssia Stefania Bertonin kanssa vuonna 2013. Marchei ja Hotárek kilpailivat yhdessä neljä kautta. EM-kilpailuissa he sijoittuivat parina parhaimmillaan sijalle neljä vuonna 2015 ja MM-kilpailuissa sijalle yhdeksän vuonna 2017. Pyeongchangin olympialaisissa 2018 he sijoittuivat kuudenneksi. Italian-mestaruuskilpailuissa he voittivat kultaa vuonna 2015 ja hopeaa vuosina 2016–2018.

Marchein pääasiallisena valmentajana toimi hänen uransa alussa Cristina Mauri. Myöhemmin häntä valmensivat muun muassa Nikolai Morozov, Jason Dungjen, Yuka Sato ja Franca Bianconi.

Kilpauransa jälkeen Marchei on tehnyt televisiotöitä, muun muassa Discovery-yhtiön kesä- ja talviolympialähetyksissä Italiassa. Kesäolympialaisissa 2020 hän toimi juontajan roolissa, talviolympialaisissa 2022 taitoluisteluasiantuntijan.

Yksityiselämä
-------------

Myös Valentina Marchein isä Marco Marchei on entinen kilpaurheilija. Hän osallistui maratonjuoksuun kaksissa olympialaisissa 1980-luvulla.

Lähteet
-------

1. 1 2 3 4  Biography: Valentina MARCHEI *isuresults.com*. Viitattu 5.4.2022. (englanniksi)
2. 1 2  Biography: Valentina MARCHEI / Ondrej HOTAREK *isuresults.com*. Viitattu 5.4.2022. (englanniksi)
3. 1 2 3  Mittan, Barry: Vivacious Valentina *Golden Skate*.  19.7.2004. Viitattu 5.4.2022. (englanniksi)
4. 1 2  Competition Results: Valentina MARCHEI *isuresults.com*. Viitattu 5.4.2022. (englanniksi)
5. ↑  Competition Results: Valentina MARCHEI / Ondrej HOTAREK *isuresults.com*. Viitattu 5.4.2022. (englanniksi)
6. ↑  Discovery unveils Tokyo 2020 presenting team *Televisual*.  30.6.2021. Viitattu 5.4.2022. (englanniksi)
7. ↑  A-list line-up of winter sport stars to lead Discovery's Beijing 2022 coverage across Europe *Discovery.com*.  20.1.2022. Viitattu 5.4.2022. (englanniksi)

Aiheesta muualla
----------------

* Kuvia tai muita tiedostoja aiheesta **Valentina Marchei** Wikimedia Commonsissa

* / Valentina Marchei Facebookissa
* Valentina Marchei Twitterissä